สคบ.เตือนแห่ซื้อทองโดนโกง
สคบ.เตือนคนแห่ซื้อทองคำ ให้ระวังได้ทองน้ำหนักไม่ครบ และตรวจดูตราประทับร้านทอง
19 เม.ย. 2556

สคบ.เตือนคนแห่ซื้อทองคำ ให้ระวังได้ทองน้ำหนักไม่ครบ และตรวจดูตราประทับร้านทอง
นายจิรชัย มูลทองโร่ย เลขาธิการคณะกรรมการคุ้มครองผู้บริโภค (สคบ.) เปิดเผยว่า ในขณะที่ราคาทองคำกำลังปรับตัวเป็นขาลง ทำให้ประชาชนแห่ไปเข้าคิวซื้อทองคำทั้งทองรูปพรรณและทองคำแท่ง การแย่งกันซื้อทำให้รีบร้อนและไม่รอบคอบ จึงอยากเตือนผู้บริโภคให้ระมัดระวัง
เลขาธิการ สคบ. กล่าวว่า เมื่อตัดสินใจซื้อแล้วต้องให้ทางร้านค้าชั่งน้ำหนักให้เห็นชัดเจน โดยทองคำ 1 บาทต้องมีน้ำหนักไม่ต่ำกว่า 15.16 กรัม ต้องมีทศนิยม 2 ตำแหน่ง และไม่ว่าน้ำหนักจะอยู่ที่ 15.17 กรัม 15.18 กรัม 15.19 กรัม และ 15.20 กรัม ถือเป็นทอง 1 บาททั้งหมด ที่สำคัญตราชั่งที่ใช้นั้นต้องมีความเสถียรที่ 0.00 หน่วย
นอกจากนี้ ผู้บริโภคควรสอบถามผู้ขายว่าทองคำชิ้นนั้นๆ ผลิตจากโรงงานไหน และให้สังเกตด้วยว่าทองคำที่ซื้อนั้นต้องมีตราประทับของโรงงาน ซึ่งโรงงานที่ผลิตทองคำในประเทศไทยมีทั้งสิ้น 64 แห่ง อยู่ในกรุงเทพฯ 61 แห่ง จ.ตรัง 1 แห่ง จ.สงขลา 1 แห่ง และ จ.ขอนแก่น 1 แห่ง 
“โรงงานทั้งหมดนี้เชื่อถือได้ เพราะ สคบ.ได้เข้าไปตรวจสอบและให้การรับรองมาตรฐานของทองคำที่ผลิตว่าสัดส่วนทองคำที่ 96.5% ทั้งหมด” นายจิรชัย กล่าว
อย่างไรก็ตาม ที่ต้องเตือนให้ผู้บริโภครอบคอบ เพราะที่ผ่านมาพบปัญหามาก เนื่องจากผู้บริโภคมักจะไม่พิถีพิถันในเรื่องของการชั่งน้ำหนัก ซึ่งอาจเป็นเหตุให้ถูกโกงได้โดยไม่รู้ตัว 
ขณะเดียวกัน ก่อนจะซื้อทองคำต้องสังเกตด้วยว่าร้านนั้นๆ ติดฉลากสินค้าถูกต้องและชัดเจน ซึ่งมี 5 อย่าง คือ มีการแสดงราคาขายทองแท่งและทองรูปพรรณของแต่ละวันชัดเจน 
มีการแสดงราคารับซื้อคืนและมีการแสดงค่ากำเหน็จ ซึ่งค่ากำเหน็จอาจจะไม่ได้ติดที่หน้าร้าน แต่ติดอยู่ในถาด มีป้ายบอกประเภทสินค้าชัดเจนว่าเป็นสร้อย แหวน กำไล มีการระบุชัดเจนว่ามีเปอร์เซ็นต์ทองเท่าไหร่ เช่น 96.5% หรือ 99.99% ที่เนื้อทองคำทุกชิ้นจะต้องมีโลโก้ของโรงงานผู้ผลิต 
“และสุดท้ายต้องระบุน้ำหนักของทองแต่ละชิ้นให้ชัดเจน ซึ่งหากผู้บริโภคท่านใดเห็นว่าร้านค้าแห่งใดไม่แสดงฉลากตามที่กำหนดให้ครบ ทุกอย่างขอให้แจ้งมาที่สายด่วน สคบ. โทร. 1166 เพื่อตรวจสอบ หากพบว่ากระทำผิดจะมีโทษตามกฎหมาย” เลขาธิการ สคบ.กล่าว